Staw hospodarjenja w Chróšćanskej gmejnje spokoja
Chrósćicy (JK/SN). Hłowny tema wčerawšeho poměrnje krótkeho zjawneho dźěla posedźenja Chróšćanskeje gmejnskeje rady běše rozprawa wo stawje lětušeho hospodarskeho plana gmejny.
Komornica Franciska Čapikowa předstaji radźićelam jasne wuwiće komuny we wobłuku financow. Staw gmejnskeho hłowneho konta w oktobrje njebě runje zwjeselacy, wšako je gmejna wšitke swoje, nic runje małe projekty předfinancowała, dokelž njeběchu spěchowanske srědki hišće dóšli. Aktualny staw a zbywace wudawki a dochody hač do kónca lěta pak zawěsća gmejnje wurunany staw na wšitkich pozicijach etata, kaž komornica wčera wobkrući. Wjetši wliw na wuwiće financow mějachu lětsa znowa wudawki za dźěći, kotrež drje w gmejnje bydla, ale w susodnych, kaž w Pančicach-Kukowje, do pěstowarnje abo žłobika chodźa. Tež woheń w juliju blisko Hórkow je njeplanowane wudawki zawinił, te pak gmejnu tak jara njewobćežuja.
szl_Latn ces_Latn szl_Latn